明妃曲一首
作者：王阮
朝代：宋

paragraphs: 胡塵漠漠風捲沙，明妃馬上彈琵琶。
琵琶一曲思歸譜，明妃淚盡胡兒舞。
胡兒不道思歸苦，更問漢宮餘幾許。
古來和戎人似鐵，漢家和戎人似雪。
午窗一抹春山橫，萬里關河不須設。
燕支帳寒秋復春，翠被不禁愁殺人。
人生不可無黄金，無黄金兮死沉淪。
明妃也莫怨青塚，死有佳名生有用。
君不見秦樓當日卷衣女，一一空隨宿草腐。